Oblasć Kyjiw

Oblasć Kyjiw abo Kyjiwska oblasć (ukrainsce Київська область) je oblasć na sewjeru Ukrainy, kołowokoło města Kyjiwa, krajneje stolicy. Stolica sama njesłuša do oblasće, je pak jeje zarjadniske sydło. Kyjiwska oblasć ma něhdźe 2,7 milionow wobydlerjow na přestrjeni wot 28.100 kwadratnych kilometrow. Geografija Oblasć mjezuje z Běłoruskej na sewjeru. Susodne ukrainske oblasće su Černihiwska na sewjerowuchodźe, Čerkaska na juhu, oblasć Winnycja na samym juhozapadźe a Žytomyrska oblasć na zapadźe. Najwažniše rěki na teritoriju oblasće su z Běłoruskeje pochadźacy Dnjepr a jeho přitokaj Pripjat (wotlěwa) a Desna (wotprawa). Sewjernje Kyjiwa twori Dnjepr wulki spjaty jězor, tak mjenowane Kyjiwske morjo. Wulke kónčiny na sewjeru Kyjiwskeje oblasće – we wokolinje něhdyšich městow Čornobyl a Prypjat – su wot jadroweje katastrofy w Čornobylskej atomowej milinarni dnja 26. apryla 1986 zawrjene pasma. Z wulkim wotstawkom najwjetše město je Bila Cerkwa južnje Kyjiwa. Zarjadnistwo Oblasć Kyjiw wobsteji z 25 rajonow a dwanaće městow, kotrež podsteja bjezposrědnje zarjadnistwu oblasće. To su města: Berezań (Березань) Bila Cerkwa (Біла Церква) Boryspil (Бориспіль) Browary (Бровари) Buča (Буча) Fastiw (Фастів) Irpiń (Ірпінь) Obuchiw (Обухів) Perejaslaw (Переяслав) Prypjat (Прип'ять) Ržyšćiw (Ржищів) Slawutyč (Славутич) Wasylkiw (Васильків) Wobydlerstwo Wjace hač 90 % wobydlerjow Kyjiwskeje oblasće su Ukrainjenjo. Ruska mjeńšina wučini někak šěsć procentow. Žórła Wotkaz